google/wiki40b huggingface dataset:
עידן הקרח (סרט)

עלילה

עידן הקרח בפתח וכל החיות נודדות דרומה, לאזורים החמים. מנפרד (המכונה "מני"), הממותה האינדיבידואל, צועד בכיוון ההפוך לשאר החיות. העצלן סיד, שמשפחתו "שכחה" להעיר אותו לקראת הנדידה, מפגין חברותיות יתר לשני הברונתותריומים דמויי-הקרנף קארל ופרנק אך פוגע בהם והם רוצים להרוג אותו. הוא מקבל מחסה ממני בו הוא נתקל ומני מציל אותו. לאחר מכן סיד נדבק אליו, בניגוד לרצונו, ונודד לצידו.
בינתיים זוג נמרים שנחרביים, סוטו ודייגו מביטים בתינוק שנולד למנהיג שבט של ניאנדרטלים נוודים. אביהם הרג הרבה נמרים והם מתכננים לחטוף ולהרוג את בנו כנקמה. הם מנהלים יחד עם הלהקה של סוטו מאבק, בו תפקידו של דייגו להביא את התינוק. ואולם דייגו מהסס לפני חטיפת התינוק ובתגובה, אמו של התינוק בורחת אתו ומצליחה לקפוץ מעבר למפל מים והרחק מהישג ידיו. סוטו מאוכזב מדייגו ושולח אותו להביא את התינוק.
אמו של התינוק נופלת לאגם גדול יחד עם בנה וכמעט מותשת, עד שהיא פוגשת במני וסיד משגיחים בה על הגדה. היא מוסרת את התינוק לשמירה אצל מני ואז נעלמת וכנראה טובעת. סיד מחליט לטפל בתינוק, בלי עזרת מני, אך דייגו מצליח לחטוף אותו כשהוא כמעט נופל. מני חוטף לדייגו הכועס את התינוק מהפה והוא נאלץ לחבור אליהם כדי לעקוב אחר התינוק. כשהם מגיעים למחנה האנשים, הם מגלים שהם נדדו דרומה. דייגו מבטיח לעזור למני למצוא את הדרך למעבר הקרחונים והוא בלית ברירה מסכים.
בלילה אחד דייגו מוליך את חבריו הנמרים המודאגים לעבר מני וקורא להם לשמור על האנרגיות כדי להפיל אותו. החבורה ממשיכה ללכת ולטפל בתינוק ובניסיונו של דייגו להכין מארב למני וסיד הוא גורם לכניסתם למערת קרחונים. בתוך המערה מני מוצא תחריט של ממותות שניצודו על ידי אנשים וכשהוא מגיע לתמונת ממותה תינוק הוא נוגע בטעות בתינוק ונקשר אליו. בהמשך החבורה עוברת מתחת הר געש והקרחונים סביבם נמסים במהירות. דייגו כמעט נופל ללבה אך מני מצליח להציל אותו, כשגם הוא כמעט נהרג בניסיון. מאותו רגע דייגו מתקרב נפשית לחבורה ומתחבר למני, לסיד ולתינוק שלומד ללכת.
בעודם מגיעים לקצה מעבר הקרחונים, הם מגיעים לאזור בו להקת הנמרים שמה מארב למני. דייגו קולט את זה ומזהיר את מני וסיד מהמארב. מני מתעצבן ורוצה להרוג את דייגו, אך הלה משכנע אותם לעבוד על חבריו. הוא מכין הסחה שמושכת את חבריו לעבר מני שמפיל עליהם בול עץ. בהמשך מגיע סוטו לעבר דייגו ואומר לו להפיל את מני אך דייגו נלחם בסוטו ונופל בקרב נגדו על הקרקע. להקת נמרים התחילה לסגור על מני, אך בגלל שתשומת לבו של סוטו הוסחה, למשמע קולו של התינוק, מני מצליח להרוג אותו ושאר הנמרים בורחים.
מני מודה לדייגו על שהציל אותו, אך דייגו לא מצליח לקום. מני וסיד עם התינוק ממשיכים ומגיעים לשבט האנשים. הם מוצאים את ראש השבט אך הוא נבהל וחושש מפגיעתו של מני עד שמני מראה לו את התינוק שלו הולך. בתמורה הוא נותן למני תכשיט על חטיו. בסוף הסרט דייגו מתאושש מפגיעתו והחבורה נודדת דרומה ללא התינוק.
בנוסף לעלילה, ישנו יונק קטן ששמו סקראט והוא מנסה לקבור בלוט בקרח, אך גורם לרצף של זעזועים באדמה ובקרח. בסוף הסרט, 20,000 שנים אחרי העלילה, הוא נראה קפוא בקרחון יחד עם הבלוט באזור חמים וטרופי, אך הבלוט מפשיר ונסחף עם הגלים לפני שסקראט מפשיר. מהכעס הוא שובר את הקרחון ותוקע את הראש בעץ קוקוס שמפיל את זרעו וסקראט מנסה לקבור גם אותו, מה שגורם להתפרצות הר געש.
אליאה

אליאה הייתה מושבה יוונית שנוסדה במחצית המאה השישית לפנה"ס, בדרום איטליה (היא יוון הגדולה) בידי יוצאי אזור פוקיס שביוון. בתקופה הרומית היא כונתה וליה, וכיום מצויה בה עיירה בשם קסטלומרה, כשישים ק"מ מדרום לפסטום.
תהילתה באה לה מן האסכולה הפילוסופית האלאטית שנוסדה בה בשלהי המאה השישית לפנה"ס, ובראשה עמדו המייסד פרמנידס ואחר-כך זנון איש אליאה ומליסוס.
בחפירות שנערכו באתר נחשפו קטעים מחומת העיר ואחד משעריה, ושרידי תיאטרון יווני.
האתר הוכרז כאתר מורשת עולמית.
סינדי הייד-סמית

ביוגרפיה

הייד סמית נולדה בברוקהייבן שבמיסיסיפי. היא בוגרת המכללה הקהילתית קופיה-לינקולן וב-1981 סיימה תואר ראשון באוניברסיטת דרום מיסיסיפי.
היא כיהנה כחברת הסנאט של מיסיסיפי בשנים 2000–2012. בנובמבר 2011 נבחרה לנציבת החקלאות והסחר של המדינה והייתה האישה הראשונה לכהן בתפקיד זה. ב-2015 נבחרה לתקופת כהונה נוספת.
הייד-סמית מונתה על ידי מושל מיסיסיפי דאז, פיל בראיינט, לכהן כנציגת המדינה בסנאט של ארצות הברית עד לקיומם של בחירות מיוחדות לתפקיד, במקומו של ת'אד קוקרן שהתפטר. היא נכנסה לתפקידה ב-9 באפריל 2018 והייתה בכך לאישה הראשונה המייצגת את מיסיסיפי בסנאט.
היא נשואה למייק והם הורים לבת אחת. הם חברים בכנסייה הבפטיסטית.
קפה ג'ו

היסטוריה

הרשת הוקמה בשנת 1997 על ידי בעלי הרשת, דייוויד קליין ודב גולדפרב אשר מטרתם הייתה להציע חווית קפה שונה מזו שהייתה מוכרת בארץ. לאחר מחקר מעמיק בתחום, הוחלט על ייבוא קפה ירוק לא קלוי כדי לייצרו בארץ. מטרתם הסופית הייתה להחדיר את תרבות בתי הקפה לארץ.
בתחילת הדרך, ייצור הקפה התבצע בתוך הסניף הראשון ברחוב החשמונאים בתל אביב. בבית הקפה הוצב תנור קלייה ובמרתף עסקו בטחינת הקפה ואריזתו. לאחר עליית הביקוש, נחתם הסכם שותפות עם חברת "STA Impianti" האיטלקית ונוצר קו ייצור מיוחד המסוגל להפיק קפה בצורה נרחבת יותר. מפעל זה קולה כ-13 טון של קפה בחודש אשר מוגשים בסניפי הרשת ובמקומות אחרים.
בספטמבר 2011 נרכשו 51 אחוזים מהחברה על ידי חברת דלק ישראל.
ב-26 במרץ 2012 הכריזה הרשת על הסכם שותפות עם חברת דלק ישראל כהמשך של עסקת הבעלות. העסקה נעשתה לפי שווי חברה של 18 מיליון שקל, כאשר דלק הזרימה 13 מיליון שקל באמצעות מניות והלוואות מהבנקים.
לכלל סניפי הרשת, תפריט משותף ועיצוב סניפים דומה על פי מדיניות רשת אחידה. בסניפי הרשת מוגש קפה אשר נקלה במקום בתוספת מאפים וארוחות קלות. 
ב-2015 עוצב סמליל החברה מחדש ועיצוב הסניפים הוחלף לעיצוב בגווני שחור-לבן.
הרשת מונה (נכון ל-2015) 250 סניפים אשר מתוכם 35 פועלים כבתי קפה בעלי זיכיון עצמאי, ויתר הסניפים כנקודות מכירה בתוך סניפי חנויות הנוחות מנטה אשר בבעלות חברת האם "דלק".
Microsoft Windows 3.x

Windows 3.0

חלונות 3.0 היא מערכת הפעלה למחשבים שולחניים מבית מיקרוסופט שיצאה במאי 1990. מערכת הפעלה זו הייתה הגרסה השלישית למערכת ההפעלה חלונות של מיקרוסופט והראשונה שזכתה להצלחה מסחרית. המערכת הוחלפה על ידי סדרת חלונות 3.1x והתמיכה הרשמית הסתיימה בסוף שנת 2001.
מערכת ההפעלה הייתה ממשק גרפי חדש הרץ על גבי פלטפורמת דוס. המערכת כללה אפשרויות ניהול זיכרון משופרות, הרצת תוכניות Ms-dos בחלון מקומי (דבר שאפשר לבצע ריבוי משימות), מנהל תוכניות ומנהל קבצים גרפיים, לוח בקרה משופר שאיפשר להתאים את עיצוב המערכת, מספר תוכניות בסיסיות ככתבן (Windows write), צייר, פנקס הרשימות, רשמקול וסוליטר.

חלונות 3.0 מולטימדיה

מיקרוסופט הוציאה הרחבה למערכת הפעלה שנקראה Windows 3.0 with Multimedia Extensions 1.0 שתמכה בכונני CD-ROM וכרטיסי קול. התכונות מגרסה זו שולבו כחלק ממערכת ההפעלה חלונות 3.1.

Windows 3.1x

חלונות 3.1x היא סידרה של מערכות הפעלה ממשפחת Microsoft Windows למחשבים שולחניים מבית מיקרוסופט. מערכת ההפעלה הראשונה בסדרה זו נקראה חלונות 3.1 והיא יצאה באפריל 1992. מערכות ההפעלה מסדרה זו זכו לפופולריות רבה והמשיכו את ההצלחה לה זכתה חלונות 3.0.
פיתוח המערכת הופסק לטובת מערכת ההפעלה חלונות 95 והתמיכה הרשמית בה הסתיימה בסוף שנת 2001. מיקרוסופט המשיכה למכור גרסאות של המערכת עבור מערכות משובצות מחשב עד לנובמבר 2008.

גרסאות

גירסת הבסיס, חלונות 3.1 (נקראה במקור יאנוס), יצאה באפריל 1992 וכללה בנוסף לתכונות שנכללו בחלונות 3.0 תמיכה בגופנים מסוג TrueType וחבילת גופנים גדולה. המערכת תמכה בFastDisk וכללה את מנהל המשימות ומנהל הקבצים של חלונות 3.0 אך ללא תמיכה בניהול זיכרון בשיטת Real mode.

חלונות לקבוצות עבודה

חלונות לקבוצות עבודה 3.1 (נקראה במקור וינבול ולאחר מכן ספרטה) הייתה הרחבה שאיפשרה למשתמשים החברים באותו workgroup לשתף משאבים בין מחשבים באמצעות רשת. היא יצאה באוקטובר 1992 והשתמשה במגנון Server Message Block וב-Netbios.

גרסה 3.11 לקבוצות עבודה

הגרסה יצאה ב-11 באוגוסט 1993, ותמכה בגישה ישירה לדיסק כדי לאפשר גישה ישירה לקבצים מהרשת. הייתה זו גם הגרסה הראשונה בה חסמה מיקרוסופט הרצת קבצים במצב מיוחס. גרסה 3.11 לא תמכה בפרוטוקול TCP/IP, כדי להתחבר לרשת היה צורך להתקין תוכנות צד שלישי. באוגוסט 1994 הוציאה מיקרוסופט תוסף שאיפשר תמיכה מוגבלת ברשתות TCP/IP.

Windows 3.2

מיקרוסופט הוציאה גרסה לשוק הסיני תחת שם המותג Windows 3.2. הגרסה כללה שינויים הקשורים לכתיבה בשפה הסינית. גרסה זו נמכרה עם גרסאות DOS המותאמות לשוק הסיני.
כך ברא אותך הטבע

תמות מרכזיות בשיר

השיר נפתח בפניה שהיא סוג של תשובה לאדם אליו ממוען השיר -- "כי כך ברא אותך הטבע". קביעה זאת מניחה את קיומה של עצמיות מהותנית כתוצר טבעי של הקיום. לאמירה המהותנית, ככה אתה כי ככה בראו אותך, מתווספת אמירה נוספת אודות היכולת לדמיון ולמחשבה חופשית. דמות הדובר בשיר מעודדת את שני ההיבטים הללו בקרב נמען השיר מתוך פניית בקשה: "תן לזה לגדול מהתחלה בבקשה" – אשר ניתן לראות בה קריאה לחזרה למקור הפנימי וצמיחה ממנו.
הבית השני של השיר מחזק את מוטיב הקושי של קבלת העצמי הפנימי. פנייתו של הדובר לא להילחם בעצמי ולא לנסות להשתנות מעידה על מתח ועל קושי בקבלת הזהות הפנימית המוביל לרצון בלתי אפשרי להשתנות.
כנגד זאת ניתן למצוא בשיר עידוד לקבלת העצמי מתוך הבנה שמי שאתה הוא מי שאתה אמור להיות, ואין כל מקום וכל צורך להשתנות.

יחסו של הלוי לשיר

היבטים של מחאה כנגד מערך חברתי הפועל כנגד העצמי ניתן למצוא בפירוש שנתן הלוי לשיר, לרגל צאת אלבום מחווה לשיריו: "השיר נכתב נגד כל ממסד באשר הוא. כל מי שרוצה למחות נגד מציאות שמנסים להכתיבה, מזדהה אִתו. בקיץ שעבר הלכתי למאהל המחאה בשדרות רוטשילד, וחמישה חבר'ה עם גיטרות שרו את 'כך ברא אותך הטבע'."
גם בראיון למגזין הבמה, חיזק הלוי את התפישה שהשיר יוצא כנגד ציפיות החברה ואחרים מאיתנו: "אנשים אמרו לי, 'דחילק, אתה תימני משעריים, מה זה הדבר הזה, מה זה השירים האלה, תעשה לנו מזרחית'. את `כך ברא אותך הטבע` כתבתי בעצם כתגובה לדברים האלה שאמרו לי".

השיר בקהילת הלהט"ב

המסרים שמצויים בשיר המדבר בזכות הקבלה העצמית הפכו את השיר לאחד מהחביבים על ידי הקהילה הלהט"בית. הבקשה לקבלת העצמי כדבר טבעי נתפשת כמסר מחזק שאומץ על ידי רבים בקהילה. 
במקרים רבים, משמש השיר, לצד שירים נוספים, כמעין המנון שמושמע כחלק מהמאבק לשוויון זכויות ולקבלת מי שנחשבים כאחרים וכשונים בחברה.

ביצועים שונים לשיר

עם השנים זכה השיר לכמה ביצועים נוספים. בין אלו ניתן למנות את זה של דודו טסה ואת זה של עברי לידר. כמו כן ביצוע של הזמר האלמוני פדי מרגי משנת 2000, זכה להצלחה מינורית.
האלמנט החמישי

עלילת הסרט

הסרט מתרחש בעתיד בו לבני האדם יכולת לנוע בספינות חלל במהירות עצומה ועל פני כדור הארץ מתניידים בעזרת מכונות מעופפות וכן בקשר עם מספר רב של חיזרים. עם זאת, על האנושות והיקום כולו מאיים רוע כלשהו הנקרא "הרוע הגדול" המבקש להחריבם. אותו רוע משתמש בסוכן אנושי בשם ז'אן-בפטיסט זורג (גארי אולדמן), הבעלים של תאגיד-העל "זורג תעשיות" המנצל את עובדיו, כדי לסכל את תוכניותיהם של גזע חיזרים עתיק להציל את האנושות בעזרת נשק אולטימטיבי - היסוד החמישי.
עם תחילת הסרט נגלית לעינינו התרחשות בחפירה ארכאולוגית במצרים בתחילת המאה ה-20, עת חיזרים הלוקחים ארבע אבנים המהוות חלקים מ"נשק אולטימטיבי" כנגד רוע וזאת כדי להגן עליהן. ארבע האבנים מייצגות את ארבעת היסודות, אש, אויר, מים ואדמה. האבנים מקיפות פסל, שהוא "האלמנט החמישי", גם אותו החייזרים לוקחים. בו בזמן אנו מגלים כי נזיר שעקב אחר החפירה מודע לתוכניתם של החיזרים ומהווה סוכנם על פני כדור הארץ.
שלוש מאות שנים אחר כך מתחילה העלילה המרכזית של הסרט, עם הופעתו של אותו רוע בצורת גוף שחור גדול בחלל. אותם חיזרים מגוננים יוצרים קשר עם בני האדם, מספרים להם על הסכנה ומדווחים להם שהם שולחים את כל מרכיבי "הנשק האולטימטיבי" אליהם. המשלחת מותקפת בדרך בידי שכירי החרב של זורג במטרה ללכוד את אותם חלקים. עם זאת מצליחים בני האדם לשחזר על ידי הדפסת רקמות אדם, את אחד האלמנטים שעליו המשלחת היית אמורה להגן, המהווה בעצמו חלק מהנשק ומוגדר לבני האדם כישות עילאית. אותה ישות משוחזרת מתגלה כבחורה בעלת מראה אנושי העונה לשם לילו (מילה יובוביץ'). בעקבות שורת מקרים וטעויות לילו נוחתת בחיקו של נהג המונית קורבין דאלאס (ברוס ויליס), אשר בעברו היה איש קומנדו בשירות הממשלה. דאלאס ולילו יוצאים ביחד למשימה למצוא את החלקים הנוספים של "הנשק האולטימטיבי", אשר הוחבאו בגופה של חיזרית העומדת להופיע בכוכב מרוחק. כסיפור כיסוי למבצע, מצטרפים השניים לשדר רדיו ונאלצים לסבול את רודי רוד (כריס טאקר), שדרן ידוען בעל תוכנית רדיו בין-כוכבית, מעצבן, תזזיתי ומוקף דרך קבע בפמליית עוזרים חנפנים.
הספינה מותקפת על ידי שכירי החרב של זורג, אשר מרדו בו, ואף זורג עצמו, בניסיון ללכוד את ארבע האבנים, אך דאלאס ולילו מצליחים להביסם ולהימלט, זורג נלכד על גב הספינה בעת שזו מתפוצצת. דאלאס, לילו וחבריהם חוזרים לכדור הארץ, לאותו אתר ארכאולוגי במצרים, במטרה להרכיב את הנשק, אך לילו, אשר למדה במהלך המסע על מלחמה, נואשה מלעזור לבני האדם. לאחר שדאלאס מתוודה על אהבתו אליה היא מסכימה ומשלימה את הרכבת "הנשק האולטימטיבי" אשר אכן משמיד את אותו גוף שחור.

מוזיקה

את המוזיקה לסרט הלחין וכתב אריק סרה, המוזיקאי "הקבוע" של לוק בסון שהלחין וכתב את המוזיקה לסרטיו הרבים והקודמים של בסון.
מסורן מצוי

תיאור

אורכו המקסימלי של המסורן המצוי הוא 7.5 מטרים, אולם האורך הנפוץ ביותר שלו נע סביב 2.5 מטרים. רבייתו מושגת באמצעות השרצה.

תפוצה ומצב שימור

בית הגידול של המסורן המצוי הוא בקרבת חופים טרופיים וסובטרופים, אך הוא גם חי באזורי מים מתוקים ותועדו מקרים בהם הוא נמצא בנהרות במרחק של עד כדי 1,340 קילומטרים מן הים. מסורנים צעירים מהמין נותרים במים מתוקים לאורך שנת חייהם הראשונה, בעוד שהמבוגרים יימצאו לרוב בקרבת החוף ובשפכי נהרות. פריטים שנולדו באגם ניקרגואה, מבלים את רוב חייהם, אף את כולם, אך ורק במים מתוקים.
כפי שמעיד שמו, המסורן המצוי היה נפוץ מאוד במימי העולם אך מצבו הורע מאוד ובימינו הוא מוגדר כמין בסכנת הכחדה על ידי האיגוד IUCN. ישנם אזורים מהם הוא נכחד כליל. האיום הגדול ביותר על חייו הוא דיג יתר והוא גם סובל מאובדן שטח מחייתו. המסורניים מוגנים בחלקים שונים בעולם והמסורן המצוי מופיע ברשימת אמנת וושינגטון, אך בפועל מתבצע דיג בלתי חוקי שלו ויכולות האכיפה של החוקים המגנים עליו אינן מועילות.
ביום שהאדמה רעדה

עלילה

בתחילת הסדרה, רעידת אדמה בצפון הארץ חושפת בור גדול בשמורת טבע. בבור מתגלים שלושה שלדי אדם, והעלילה מסתבכת כאשר באמצעות בדיקות DNA מתברר שה-DNA של שלוש הגופות זהה ל-DNA אותו נושאים שלושה אנשים חיים.
צינור עורקי פתוח

אפידמיולוגיה וגורמי סיכון

מוערך כי צינור עורקי פתוח קורה אחת לכל 2000 לידות ומהווה 5%-10% מכלל מומי הלב המולדים, אם כי מוערך כי כולל צינור עורקי פתוח "שקט" (לא מאובחן), שיעור ההארעות הוא אחת לכל 500 לידות. צינור עורקי נמצא ב-65% מהלידות של פגים וילודים במשקל נמוך מאוד (מתחת ל-1 ק"ג). המום נפוץ פי 2 יותר בבנות מאשר בבנים. המצב נפוץ גם אצל סובלים ממצוקה נשימתית של הילוד (IRDS), ילודים עם תסמונות גנטיות כמו תסמונת דאון או תינוקות שאימם חלתה באדמת במהלך ההריון. צינור עורקי פתוח נפוץ גם בתינוקות עם מומי לב מולדים אחרים. למחלה גם מאפיינים תורשתיים מסוימים ונמצא כי ישנו סיכוי של 5% של הופעת המחלה אצל אח של ילד שנולד עם המום וכי לתאומים זהים סיכוי גבוהה יותר למום אצל שני הילודים מאשר בתאומים לא זהים.

פתופיזיולוגיה

הצינור העורקי הוא כלי דם המשמש כמעקף לריאות של הדם מעורק הריאה ישירות אל אבי העורקים. לאחר שולד נולד ומתחיל לנשום חמצן, אין כל שימוש לצינור העורקי והוא נסגר ב-90% מהולדים תוך 48 שעות. מצב בו הוא לא נסגר תוך כמה שבועות נקרא צינור עורקי פתוח והוא מוביל לזרימת דם לא תקינה מאבי העורקים לעורק הריאה. במצב זה כמות רבה של דם מגיעה לריאות ובכך מעמיסה על הלב והריאות וגורמת לגודש ריאתי. מצב זה עלול לגרום לירידה בזילוח ולעודף מעבר של הדם לריאות. מום זה עלול לגרום לאי-ספיקת לב עם גודש ריאתי, דימום מוחי תוך-חדרי, דלקת מעי נמקית, מחלת ריאות כרונית, התפתחות לא תקינה של הריאות והסמפונות ואף מוות. בפגים שנולדו מוקדם במיוחד, נחשב גורם זה כגורם משמעותי לתחלואה ומוות.

אבחון

תסמינים של צינור עורקי פתוח לא מופיעים לרוב בשלב מוקדם. בצינור עורקי פתוח קטן ולא משמעותי לרוב לא נוכל לראות תסמינים למעט איוושה סיסטולית חלשה. תסמינים נפוצים כוללים לחץ דם נמוך, איוושה סיסטולית, תסמונת אייזנמנגר, טכיפניאה וטכיקרדיה. צילום חזה יכול להראות סימנים של הרחבה של הצד השמאלי של הלב ועודף זרימת דם לריאות. האבחון הטוב ביותר נעשה על ידי בדיקת אקוקרדיוגרפיה, אך היא מתקשה להעריך בצורה אמינה את משמעותיות הנפח של העורק הפתוח. לאחרונה התגלו מרקרים בדם כמו BNP ו-NTpBNP שיכולים להעיד על המצאות צינור עורקי פתוח.

טיפול ופרוגנוזה

צורת הטיפול במום שנויה במחלוקת וישנם מספר רב של מחקרים סותרים באשר לטיפול המומלץ. טיפול שמרני בצינור עורקי פתוח נפוץ ונובע מהחשש של מהסיכונים בניתוח ותופעות הלוואי של התרופות ומהצפייה שהצינור ייסגר באופן עצמוני וטבעי. הטיפול השמרני כולל העמסת נוזלים, מתן משתנים, בדרך כלל פוסיד, ואסטרטגיות אוורור כמו העלאת הלחץ הסוף-נשימתי. חסרונות של שיטה זו כוללים גם עומס נפחי של נוזלים על הלב והריאות. טיפול נוסף הוא שימוש בתרופות כמו אינדומטצין, מעכבי ציקלואוקסיגנאז ופרצטמול, תרופות שהראו שיפור במחלה אך מלוות בתופעות לוואי מסוכנות. ניתוח לסגירת הצינור מבוצע לרוב רק לאחר כישלון טיפול תרופתי או התוויות נגד. ניתוח יכול להתבצע על ידי השתלת קפיץ או מכשיר המונע מעבר דם בין כלי הדם או באמצעות תפירה של כלי הדם. ניתוח לסגירת העורק נמצא על ידי מחקרים כמונע תמותה אך מעלה את הסיכוי לבעיות נוירולוגיות-התפתחותיות. מעקב לאחר טיפול/ללא טיפול מתבצע באופן תקופתי על ידי קרדיולוג וברוב המקרים לא ניתנות תרופות קבועות למטופלים.
גוראן ירטין

קריירה

את דרכו בכדורסל, החל ירטין בקבוצות הילדים והנוער של המועדון איבון ניקשיץ'. בשנת 1997 עלה לקבוצה הבוגרת ושיחק בה במשך שנתיים שלאחריהן הועבר לקבוצת פרימוריה. לאחר עונה לא מוצלחת בפרימוריה, שב לניקשיץ' לעונת התחשלות. לקראת עונת 2001/2002 עבר לקבוצת הצמרת לובצ'ן צטיניה ובסיום העונה, יצא לראשונה ממונטנגרו וחתם בקבוצה הסרבית, הכוכב האדום בלגרד. בעונתו הראשונה בכוכב האדום, קיבל ירטין דקות משחק מועטות, אך בעונת 2003/2004 הפך לאחד השחקנים הבולטים בקבוצה. הוא הוביל את הכוכב האדום לזכייה בגביע הסרבי-מונטנגרי ואף נבחר ל-MVP של משחק הגמר. גם במשחקי גביע יול"ב הציג יכולת טובה וקבע ממוצעים של 12.3 נקודות ו-5 אסיסטים למשחק, אך קבוצתו הודחה כבר בשלב הבתים. ירטין נפצע באחד ממשחקי קדם העונה של עונת 2004/2005 ונעדר למספר שבועות בפתיחת העונה. הוא שב לשחק במשחק גביע יול"ב נגד נאפולי, וקלע 8 נקודות ב-10 דקות משחק.
עונת 2005/2006 הייתה אחת הטובות בקריירה של ירטין. יחד עם מילאן גורוביץ', הוא הוביל את הכוכב האדום לרבע גמר גביע יול"ב עם ממוצעים של 7.3 נקודות ו-4 אסיסטים למשחק וזכה עם הקבוצה פעם נוספת בגביע המונטנגרי-סרבי. בסיום העונה עבר לדינמו סנקט פטרבורג הרוסית, לאחר ארבע שנים מוצלחות במיוחד בסרביה. למרות שהגיע לסנקט פטרבורג על מנת להוות גורם משמעותי בקבוצה לא קיבל דקות משחק משמעותיות והיה לשחקן משני ברוטציית הקבוצה ולכן החליט לשוב לארץ מולדתו וחתם בבודוצ'נוסט פודגוריצה. במשך כחצי עונה בה שיחק בבודוצ'נוסט הציג יכולת מצוינת ואף נבחר להשתתף במשחק האולסטאר של הליגה האדריאטית לשנת 2007.
בעקבות יכולתו בבודוצ'נוסט הוחתם ירטין במהלך חודש מרץ 2007 בקבוצת היורוליג מכבי תל אביב. לאחר תקופה קצרה בה התאקלם בקבוצה, הפך ירטין לשחקן משמעותי ברוטציה של מכבי, אך לאחר שזו הודחה מהיורוליג על ידי צסק"א מוסקבה ומקומה כמובילת הליגה בעונה הסדירה הובטח, דקותיו התמעטו באופן משמעותי. אף על פי כן, היה גורם מכריע בזכייתה של מכבי באליפות המדינה במשחק הגמר מול הפועל ירושלים.
בעונת 2007/2008 שיחק באלבה ברלין הגרמנית, לאחר מכן שיחק עונה אחת בבי.סי. קייב האוקראינית. בתחילת עונת 2009/2010 שיחק בלימסול הקפריסאית, אך במהלך העונה שב לבודוצ'נוסט פודגוריצה, אך שוב לא הסתדר בקבוצה ולכן עבר לטורקיה וחתם בטורק טלקום אנקרה.
עם התפרקותן של סרביה ומונטנגרו למדינות נפרדות, הוקמה נבחרת מונטנגרו בכדורסל וירטין היה מהראשונים שהוזמנו אליה. הוא משחק בנבחרת עד היום.
וינקובצי

היסטוריה

בתקופת הקיסרות הרומית שכנה במקום עיר מרכזית ובה נולדו הקיסרים ואלנס ואחיו ולנטיניאנוס הראשון. בהמשך, נשלט האזור על ידי האימפריה הביזאנטית ובשלהי המאה ה-6 נכבש על ידי האווארים. 
במהלך המאה ה-11 הייתה העיר בחזקת ממלכת הונגריה. ב-1526 נכבש האזור על ידי צבאו של סולימאן הראשון, סולטאן האימפריה העות'מאנית. במהלך מלחמת האימפריה העות'מאנית-הליגה הקדושה (1683–1699) נכבשה העיר על ידי צבא ממלכת הבסבורג ונותרה בחזקת ההבסבורגים מתוקף הסכם קרלוביץ אשר חתם את המלחמה. בעת הזו מופיע שם העיר בכתובים בגרסתו הגרמנית "וינקובצה". 
במהלך המאה ה-19 הייתה וינקובצה חלק מהאימפריה האוסטרית ובהמשך חלק מהאימפריה האוסטרו-הונגרית. ב-1850 ניתן לה שמה המודרני וינקובצי. לאחר מלחמת העולם הראשונה נכללה וינקובצי בשטחי ממלכת יוגוסלביה. 
באפריל 1941, במהלך מלחמת העולם השנייה נכבשה יוגוסלביה על ידי גרמניה הנאצית והעיר וינקובצי נכללה בשטחי מדינת קרואטיה העצמאית בשלטון האוסטאשה. לאחר המלחמה נכללה העיר בשטחי יוגוסלביה ובראשית שנות ה-90 של המאה ה-20, לאחר התפרקות יוגוסלביה, עברה וינקובצי לחזקת קרואטיה. 
במהלך מלחמת העצמאות של קרואטיה הפכה וינקובצי הסמוכה יחסית לגבול הסרבי חלק מאזור קרבות בין הסרבים לקרואטים.

הקהילה היהודית

קהילה יהודית התקיימה בעיירה ככל הנראה מאמצע המאה ה-19. בני הקהילה היגרו לווינקובצי ממוראביה, סלובקיה והונגריה. ב-1880 התגוררו בווינקובצי 272 יהודים. בית הכנסת הראשון נבנה ב-1863 וב-1870 הוקם בית עלמין. בני הקהילה היו ברובם אומנים ומקצתם בעלי מקצועות חופשיים. בשלהי מלחמת העולם הראשונה סבלו יהודי וינקובצי מהתקפות של חיילי הקאדר הירוק, רבים נטשו את העיר, ורק כמה עשרות נותרו להתגורר בה. 
עם סיום המלחמה וייסוד ממלכת יוגוסלביה, התחדשה הפעילות הקהילתית, בני הקהילה שבו לווינקובצי ובנוסף הגיעו מהגרים חדשים. ב-1923 התקיימה בווינקובצי ועידת רבני יוגוסלביה ובמקביל התגברה הפעילות הציונית והוקמו אגודות נוער ונשים שפעלו ללימוד העברית ומורשת ישראל. בשנה זו נחנך בית הכנסת המרכזי החדש של וינקובצי. בית הכנסת תוכנן על ידי האדריכל פרנק פונטאק ונבנה בסגנון נאו-מורי. מתקופת מלחמת העולם הראשונה ועד לתקופת השואה, כיהן הרב משה פרנקפורטר כרב הקהילה. בנו, דוד פרנקפורטר התנקש בחייו של מייסד סניף התנועה הנאצית בשווייץ. 
בפרוץ מלחמת העולם השנייה התגוררו בווינקובצי 630 יהודים. ב-1941, לאחר כיבוש יוגוסלביה על ידי גרמניה הנאצית וכינון מדינת קרואטיה העצמאית בשלטון האוסטאשה הוחל ברדיפות יהודים. ביולי 1942 נעצרו בני הקהילה והועברו ביחד עם יהודי אילוק, רומה, שיד וסרמסקה מיטרוביצה למחנה ריכוז בווינקובצי אשר מוקם באצטדיון הכדורגל המקומי. באוגוסט גורשו כולם אל מותם במחנות ההשמדה יאסנובאץ ואושוויץ. לאחר המלחמה לא חודשה הפעילות הקהילתית.
לאורך שנות קיומה העמידה הקהילה אישים רבים ובהם המשפטן והשופט לאבוסלב קאדלבורג, הפתולוג קארל הייצמן, הפסלת דינה מרחב והרופא ד"ר אויגן מישקולצי.
לקהילת וינקובצי השתייכו יהודי העיירה ז'וּפָּאנְיָה. קהילה נוסדה שם בשלהי המאה ה-19. הוקם בית עלמין יהודי. ב-1931 התגוררו בז'ופאניה 88 יהודים. הקהילה חרבה בשואה. נכון ל-2010 עדיין ניתן היה לאתר את שירידי בית העלמין היהודי.
ג'וש הואסטיס

מכללות

הואסטיס שיחק במשך ארבע עונות בקבוצת הכדורסל בסטנפורד קרדינלס, קבוצת הכדורסל של אוניברסיטת סטנפורד. במהלך העונות השיג ממוצע של 7.5 נקודות, 6.2 ריבאונדים ו-1.4 חסימות שהושגו ב-135 משחקים. הואסטיס נחשב לשחקן הגנה יעיל ובעונתו האחרונה הוביל את סטנפורד בריבאונדים (8.2 בממוצע למשחק) ובחסימות (1.9). נחשב כיום לחוסם הטוב ביותר בתולדות האוניברסיטה.

NBA

הואסטיס נחבר במקום ה-29 בדראפט של שנת 2014 על ידי אוקלהומה סיטי ת'אנדר. הוא הצטרף לקבוצה במהלך ליגת הקיץ, אך בסופו של דבר הוחתם באוקלהומה סיטי בלו, קבוצת הבת של הת'אנדר המשחקת בליגת הפיתוח של ה-NBA. ב-14 בנובמבר 2014 ערך את הופעת הבכורה שלו במשחק ההפסד 111-105 לקבוצת מיין רד קלאוס. המשחק קלע 10 נקודות, לקח 9 ריבאונדים ומסר 2 אסיסטים. את עונת הבכורה סיים בממוצע של 10.2 נקודות, 5.6 ריבאונדים, 1.1 אסיסטים ו-1.5 חסימות אותם צבר ב-46 משחקים.
ביולי 2015 הוחתם על חוזה בת'אנדר. במהלך עונת הבכורה נשלח מספר פעמים לשחק בליגת הפיתוח. את הופעת הבכורה ב-NBA ערך ב-24 במרץ במהלך הניצחון על יוטה ג'אז 91-113 בו קלע 3 נקודות. במהלך העונה שותף רק בחמישה משחקים. ב-16 באפריל ערך את הופעת הבכורה שלו בפלייאוף בניצחון במשחק הראשון בסדרה מול דאלאס מאבריקס.
צומת עלית

היסטוריה

הצומת נבנה ככיכר תנועה בשנים הראשונות למדינת ישראל, ותוכננה עבור תנועה בהיקף של כ־14,000 כלי רכב ביום. אולם כבר בראשית שנות ה־60 הגיעה התנועה במקום לכ־30,000 כלי רכב ביום, ובמקום נוצרו עומסי תנועה. בשל הגידול בהיקף התנועה הוחלט להפוך את הכיכר לצומת מרומזר. הצומת החדש שנבנה כלל 3 נתיבי נסיעה לכל כיוון על ציר ז'בוטינסקי. במהלך העבודות, בוטלה אפשרות הפניה מרחוב אבא הלל ומכיוון פתח תקווה לכיוון רחוב ארלוזורוב ברמת גן, שהכניסה אליו מתאפשרת רק מכיוון תל אביב. עד 1965 עלה נפח התנועה במקום לכ־35,000 כלי רכב ביום. במהלך תקופה זו היה הצומת השער העיקרי לתל אביב מאזור פתח תקווה ורמת גן. רק בסוף שנות ה־60 נבנו גשר שיפמן וגשר ההלכה שפתחו דרכי גישה חדשים לתל אביב מאזור זה.
במהלך השנים הורחב הצומת עוד, וכיום ציר ז'בוטינסקי העובר בצומת הוא בעל 3 נתיבי נסיעה לכיוון מזרח (מתוכם נתיב אחד הוא נת"צ) ו־5 נתיבים לכיוון מערב (מתוכם נתיב אחד הוא נת"צ). בשנת 1995 אירע במקום פיגוע, כאשר אוטובוס קו 20 של חברת "דן" התפוצץ. התוצאה הייתה 6 הרוגים, הפיגוע בוצע על ידי החמאס.
בפינתו הצפון-מזרחית של הצומת נמצא המגדל הגבוה השני בישראל, מגדל משה אביב אשר מתנשא לגובה של 235 מטרים ו-68 קומות. בשנת 2006 נמכר שטח מפעל עלית בפינתו הדרום-מזרחית של הצומת והריסתו החלה ב-12 בפברואר 2008. במקום המפעל יבנה מגדל חדש בשם "מגדל עלית", אשר צפוי לעלות בגובהו על מגדל משה אביב ובכך להפוך למגדל הגבוה בישראל. בתחילת חודש יוני 2009 נחנכה בחלק המעוגל של המבנה המקורי של המפעל, המחלקה החדשה לאמנות רב תחומית של בית הספר לעיצוב שנקר. בצדו הצפון-מערבי של הצומת נמצא מתחם הבורסה העשיר בבניינים רבי קומות.
בשנת 2005 נחנכה מתחת לצומת מנהרה לכלי רכב באורך 320 מטר. אף שהמנהרה עוברת מתחת לצומת, דרכי הגישה למנהרה הן מרחובות סמוכים. במערב הגישה היא מצומת הרחובות שפע טל ויציאת מחלף ארלוזורוב, ובצפון-מזרח הגישה היא דרך רחוב גלעד. תוואי המנהרה מקביל לרחוב ז'בוטינסקי מהכניסה המערבית עד לאזור הצומת, ומשם הוא מקביל לרחוב אבא הלל עד לכניסה הצפון-מזרחית שמשמשת גם לכניסה לחניון התת-קרקעי של מגדל משה אביב. לפי תוכנית עתידית אמורה להיבנות בסמוך לחלקה הצפוני של המנהרה זרוע נוספת לכיוון מערב, בחלקו הצפוני של מתחם הבורסה עד לגשר מודעי.
הצומת נמצא בסמוך למחלף ארלוזורוב (הרכבת) ולתחנת הרכבת תל אביב מרכז. בראשית שנות ה־2000 נבנה בסמוך לצומת גשר להולכי רגל שחיבר בין אזור הצומת לתחנת הרכבת, וממנה לאזור מסוף ארלוזורוב.
בשנות העשרה של המאה ה-21 נבנו מספר רב של גורדי שחקים בסמוך לצומת, בין היתר: מגדל עלית, מגדל אמות, מטה חברת הפנסיה מנורה-מבטחים ועוד.
בשנת 2017 החלו עבודות לבניית הקו האדום של הרכבת הקלה בגוש דן ובמסגרת עבודות אלו נחפרת תחת הצומת תחנת אבא הלל. הצומת עובר שינויי תנועה תכופים והעבודות צפויות להסתיים בשנת 2021.